สรรพสามิตเพิ่มรายได้
กรมสรรพสามิตตั้งเป้าปีงบประมาณหน้า รีดภาษีเพิ่มเป็น 6 แสนล้าน ชี้เศรษฐกิจฟื้นตัว
18 ก.พ. 2560

กรมสรรพสามิตตั้งเป้าปีงบประมาณหน้า รีดภาษีเพิ่มเป็น 6 แสนล้าน ชี้เศรษฐกิจฟื้นตัว
นายสมชาย พูลสวัสดิ์ อธิบดีกรมสรรพสามิต เปิดเผยว่า เป้าหมายการเก็บภาษีของกรมปีงบประมาณ 2561 อยู่ที่ 6 แสนล้านบาท เพิ่มขึ้นจากปีงบประมาณ 2560 ที่คาดว่าจะเก็บได้ 5.55 แสนล้านบาท เป็นการเก็บเพิ่มขึ้นตามภาวะเศรษฐกิจที่ขยายตัวต่อเนื่อง รวมถึงการเก็บภาษีน้ำมันและภาษีใหม่ๆ เพิ่ม
อย่างไรก็ตาม ช่วง 4 เดือนแรกของปีงบประมาณ 2560 กรมเก็บภาษีได้ 1.3 แสนล้านบาท ต่ำกว่าเป้า 2,000 ล้านบาท แต่ไม่น่าเป็นห่วง คาดว่าทั้งปีงบประมาณจะเก็บได้ตามเป้าหมาย เพราะขณะนี้เศรษฐกิจฟื้นตัวชัดเจน การบริโภคขยายตัวเพิ่มขึ้น การเก็บภาษีรถยนต์ได้ใกล้เคียงกับเป้าหมาย จากการหารือผู้ประกอบการอุตสาหกรรมรถยนต์ยอดขายทั้งปียังสูงถึง 8 แสนคัน และมีงานใหญ่ส่งเสริมการขายรถยนต์ รวมถึงรถยนต์คันแรกครบ 5 ปี สามารถขายรถเพื่อซื้อรถใหม่ได้ น่าจะส่งผลให้ยอดการขายรถยนต์ใหม่เพิ่มขึ้น
นายสมชาย กล่าวว่า กรมยังอยู่ระหว่างการศึกษาเก็บภาษีน้ำหวาน ชาเขียว และกาแฟสำเร็จรูป ตามนโยบายของรัฐบาล โดยในส่วนของการเก็บภาษีน้ำหวานได้ตกลงกับผู้ประกอบการในหลักการแล้วว่าจะให้เวลาในการปรับตัว 2 ปี ส่วนอัตราการจัดเก็บภาษีจะเป็นแบบจูงใจให้ลดความหวานลง เช่น หากสินค้าใดลดความหวานจากปกติปัจจุบันได้จะได้ลดภาษี หรือหากไม่มีความหวานอยู่เลยก็จะได้รับการยกเว้นภาษี เป็นต้น
สำหรับการเตรียมพร้อมเก็บภาษีตาม พ.ร.บ.สรรพสามิต ที่ออกมาใหม่ และจะมีผลบังคับใช้ประมาณกลางปีนี้นั้น ยืนยันว่า กฎหมายไม่ได้มีเป้าหมายเก็บภาษีเพิ่มขึ้น ซึ่งหลังจากนี้กรมจะหารือกับผู้ประกอบการอย่างใกล้ชิด เพื่อให้เก็บภาษีภายใต้กฎหมายใหม่ไม่เกิดปัญหา